b'\n_START_ARTICLE_\nArne Meyling\n_START_PARAGRAPH_\nArne Meyling (2. april 1903 \xe2\x80\x93 1979) var en dansk skole- og museumsmand. Han var 1940-1972 l\xc3\xa6rer ved Esperg\xc3\xa6rde skole. Han havde en stor interesse for historie, is\xc3\xa6r lokalhistorie, og opbyggede en stor historisk samling, der omfattede s\xc3\xa5vel en betragtelig oldsagssamling, som en samling af nyere etnografisk materiale for is\xc3\xa6r den dav\xc3\xa6rende Tik\xc3\xb8b Kommune. Hans samling blev hurtigt s\xc3\xa5 stor, at sogner\xc3\xa5det oprettede et lille museum p\xc3\xa5 skolen, som blev statsanerkendt og siden blev udviklet til Egnsmuseet Flynderupg\xc3\xa5rd. Meylings udstilling blev en blanding af traditionel genstandspr\xc3\xa6sentation og st\xc3\xb8rre og mindre panoramaer. Blandt museets udstillinger var en komplet bondestue og en komplet fiskerstue \xe2\x80\x93 et sidestykke til Nationalmuseets tilsvarende udstilling. Ligeledes lod han lave en tidstavle, der satte Danmarkshistorien ind i tidsm\xc3\xa6ssig sammenh\xc3\xa6ng med verdenshistoriske begivenheder. Museet opbyggede desuden en ganske stor samling af malerier, s\xc3\xa5vel landskabsmalerier som portr\xc3\xa6tmalerier. Da museet flyttede fra skolen til Flynderupg\xc3\xa5rd, blev udstillingen udvidet med genstande indsamlede fra \xc3\x98resundskystens fiskerlejer, hvilket f\xc3\xb8rte til en s\xc3\xa6rskilt temaudstilling om sundets stadefiskeri._NEWLINE_Arne Meyling udgav talrige artikler i p\xc3\xa6dagogiske tidsskrifter, hvor han s\xc3\xa6rlig diskuterede undervisningen i historie i skolen, som han fandt lidet sp\xc3\xa6ndende og inkluderende. I denne forbindelse udgav han ogs\xc3\xa5 bogen: Skole og Samfund \xe2\x80\x93 Om museumsgenstandes brug som grundlag for opdragelse (Gr\xc3\xb8nbechs Forlag, K\xc3\xb8benhavn, 1964). Arne Meyling var tilh\xc3\xa6nger af, at skoleb\xc3\xb8rn gennem iagttagelse og kontakt med genstande selv skulle danne sig indtryk af tidligere tiders forhold og indleve sig i datidige levevilk\xc3\xa5r._NEWLINE_Museet udgav i Meylings tid med uj\xc3\xa6vne mellemrum en \xc3\xa5rbog, "Saga", som indeholdt dels egnshistoriske, dels p\xc3\xa6dagogiske artikler._NEWLINE_Arne Meyling var initiativtageren til opstilling af "Ewaldsstenen" til minde om digteren Johannes Ewalds ophold p\xc3\xa5 S\xc3\xb8b\xc3\xa6khus 1775-1777.'